《卷施阁燕集》
清代·刘锡五

我懒不结客，愿从诗人游。烹字恒苦饿，对酒能忘忧。

卷施主人大招手，恰有苏家酒一斗。燕市酒徒多故人，入座无烦问谁某。

学士乍辍螭头班，青衫司马官正闲。画鬼山人阁画笔，吟愁平子停吟笺。

西曹水部都散直，大复恰并崆峒肩。枫欲丹时菊欲黄，一风一雨天深凉。

当关不怕醉尉醉，骂座或恕狂奴狂。乐莫乐兮文字知，惜莫惜兮少壮时。

一年好景君须记，百罚深杯我不辞。君不见，韝上鹰，早时呼雨春风声。

又不见，梁间燕，江南塞北年年见。万物变化有如此，英雄竖子皆前死。

阮公恸哭徒为尔，乐哉糟丘吾老矣。

作者简介：刘锡五，字受兹，又字澄斋，介休人。乾隆辛丑进士，改庶吉士，授编修，历官武昌知府。有《随俟书屋诗集》。